Sentenza tal-Qorti tal-Ġustizzja (Ir-Raba’ Awla) tat-3 ta’ Lulju 2025 (talbiet għal deċiżjoni preliminari tal-Wojskowy Sąd Okręgowy w Warszawie - il-Polonja) – proċeduri kriminali kontra P.B. (C-646/23), R. S. (C-661/23)
(Kawżi magħquda C-646/23 1 u C-661/23 2, Lita u Jeszek 3 )
(Rinviju għal deċiżjoni preliminari – Stat tad-dritt – Indipendenza tal-ġudikatura – It-tieni subparagrafu tal-Artikolu 19(1) TUE – Protezzjoni ġudizzjarja effettiva fl-oqsma koperti mid-dritt tal-Unjoni – Prinċipju ta’ irremovabbiltà tal-imħallfin – Imħallef militari ddikjarat inkapaċi għas-servizz militari professjonali – Leġiżlazzjoni nazzjonali li timponi l-irtirar antiċipat ta’ dan l-imħallef)
Lingwa tal-kawża: il-Pollakk
Qorti tar-rinviju
Wojskowy Sąd Okręgowy w Warszawie
Partijiet fil-proċeduri kriminali prinċipali
P.B. (C-646/23), R. S. (C-661/23)
fil-preżenza ta’ : Prokuratura Rejonowa w Lublinie (C-646/23), Prokuratura Rejonowa Warszawa-Ursynów w Warszawie (C-661/23)
Dispożittiv
It-tieni subparagrafu tal-Artikolu 19(1) TUE
għandu jiġi interpretat fis-sens li:
jipprekludi leġiżlazzjoni nazzjonali li tipprevedi l-irtirar antiċipat ex officio, mid-dħul fis-seħħ ta’ din il-leġiżlazzjoni, ta’ mħallef militari ddikjarat inkapaċi għas-servizz militari professjonali, f’ċirkustanzi fejn, qabelxejn, l-imsemmija leġiżlazzjoni la tispjega r-raġunijiet li jiġġustifikaw l-introduzzjoni tad-dispożizzjonijiet tagħha u lanqas tindika kwalunkwe interess pubbliku li jissodisfaw dawn tal-aħħar, sussegwentement, l-istess leġiżlazzjoni ma tapplikax għall-prosekuturi militari ddikjarati li huma inkapaċi għas-servizz militari professjonali, filwaqt li dawn iż-żewġ kategoriji ta’ membri tal-ġudikatura kienu preċedentement suġġetti għall-istess regoli, u fil-fatt taffettwa biss imħallef wieħed, filwaqt li tagħmel parti minn sensiela ta’ miżuri meħuda fil-konfront ta’ dan l-imħallef, li għandhom in-natura ta’ sanzjoni u, fl-aħħar nett, ebda rimedju ġudizzjarju ma huwa disponibbli għall-imsemmi mħallef sabiex jikkontesta l-miżura ta’ rtirar antiċipat ex officio li huwa suġġett għaliha.
It-tieni subparagrafu tal-Artikolu 19(1) TUE u l-prinċipju ta’ supremazija tad-dritt tal-Unjoni
għandhom jiġu interpretati fis-sens li:
jimponu fuq qorti nazzjonali u fuq kull awtorità oħra tal-Istat Membru kkonċernat l-obbligu li ma japplikawx leġiżlazzjoni nazzjonali li timponi l-irtirar antiċipat ta’ mħallef, meta din il-leġiżlazzjoni tkun ġiet adottata bi ksur tat-tieni subparagrafu tal-Artikolu 19(1) TUE, li jimplika li l-imħallef irtirat skont l-imsemmija leġiżlazzjoni għandu jiġi reintegrat fil-funzjonijiet tiegħu. L-organi ġudizzjarji kompetenti fil-qasam tad-determinazzjoni u tal-modifika tal-kompożizzjoni tal-kulleġġi ġudikanti huma obbligati jiżguraw din ir-reintegrazzjoni.
It-tieni subparagrafu tal-Artikolu 19(1) TUE
għandu jiġi interpretat fis-sens li:
qorti nazzjonali li tiddeċiedi li tissospendi l-proċeduri quddiemha u li tagħmel domandi preliminari lill-Qorti tal-Ġustizzja għandha d-dritt li tissospendi provviżorjament l-applikazzjoni ta’ leġiżlazzjoni nazzjonali li tipprevedi l-irtirar antiċipat ex officio tal-imħallef uniku sedenti fiha, u dan sakemm tingħata d-deċiżjoni tagħha meħuda wara r-risposta tal-Qorti tal-Ġustizzja, anki jekk, skont id-dritt nazzjonali, hija ma jkollhiex is-setgħa li tordna tali sospensjoni. Din is-sospensjoni provviżorja timplika li l-imħallef ikkonċernat mill-miżura ta’ rtirar ex officio għandu jkun jista’ jissokta bl-eżami tal-kawżi oħra li kien adit bihom fid-data tad-dħul fis-seħħ ta’ din il-miżura.
____________
1     ĠU C C/2024/1084.
1     ĠU C C/2024/1085.
1     L-ismijiet ta’ dawn il-kawżi huma fittizji. Dawn l-ismijiet ma jikkorrispondu għall-isem reali ta’ ebda waħda mill-partijiet fil-proċedura.